Diari Oficial de la Generalitat Valenciana


Sumari del DOGV 5480, del 29-03-2007 (2007/3924)

RESOLUCIÓ d'1 de març de 2007, del conseller de Cultura, Educació i Esport, per la qual es crea el Museu de la Impremta i de les Arts Gràfiques en el Reial Monestir de Santa Maria del Puig (València).
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5480

Data del DOGV
:   29-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3924


Data del document
:   01-03-2007

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * museu

En 1987 Ricardo José Vicent Museros va posar en marxa un projecte museogràfic relatiu a la impremta i l'obra gràfica establit al Reial Monestir de Santa Maria del Puig, dels Pares Mercedaris, amb el beneplàcit del llavors prior del monestir, el reverend pare José Sesma, i amb el reverend pare Juan Devesa, els quals van donar totes les facilitats perquè eixe projecte fóra una realitat amb una localització física dins del monestir.  
En el desenvolupament dels treballs de posada en marxa d'este projecte museogràfic es van unir al fundador José Huguet Chanzá, i Gonzalo Sales Nogués. José Huguet Chanzá ha dedicat gran part de la seua vida a la creació d'un arxiu gràfic valencià, recuperant per a la memòria col·lectiva tot tipus d'imatges gràfiques vinculades a la Comunitat Valenciana i, com que el museu necessitava disposar d'un mostrari dels distints tipus i tècniques d'impressió, va aportar al museu part del seu arxiu per a esta finalitat. Per la seua banda, Gonzalo Sales Nogués, en representació de la centenària Casa Farinetti, pionera en tot tipus de gravat i senyalització a València, va depositar també en el Museu els materials més valuosos del seu arxiu empresarial.  
L'activitat expositiva de la col·lecció ha tingut com a finalitat fins hui facilitar el coneixement de l'evolució històrica de la impremta i promoure en les noves generacions l'interés per l'art d'imprimir, així com reivindicar el fet transcendental de la capitalitat històrica de la impremta valenciana a Espanya, ja que el seu fundador, Ricardo J. Vicent Museros, impressor i editor, tercera generació d'una família d'impressors que van guardar amb cura tota classe de maquinària, tipus, eines i utensilis, i els va conservar per a la posterioritat, ha defés sempre que València és la primera ciutat espanyola en què els impressors alemanys s'establixen per ser la ciutat més important a la península Ibèrica en el segle xv, tant des del punt de vista econòmic com cultural.  
Quant a l'objecte de la donació, esta engloba en realitat tres col·leccions independents entre si, encara que perfectament complementàries, que s'articulen entorn de la temàtica de la història de la impremta i de les arts gràfiques a la Comunitat Valenciana. El conjunt de peces donades posseïx un valor extraordinari ja que ens permet, d'una banda, efectuar un recorregut històric a través de l'evolució de la impremta, i d'una altra ens oferix una magnifica col·lecció d'obra gràfica.   
Pel que fa a la part relativa a la impremta, es tracta d'una col·lecció única al nostre país, fruit d'una llarga i laboriosa recopilació i adquisició de tot tipus de màquines, utensilis i, en definitiva, de qualsevol tipus d'objectes relacionats amb l'art de la impressió. El resultat és un conjunt excepcional, el parangó més pròxim del qual cal buscar-lo en el Museu de la Impremta de Magúncia (Alemanya) i l'existència del qual justifica per si sola la creació d'un museu que il·lustre l'evolució de l'art de la impremta amb la inclusió de maquinària que comprén des dels últims anys del segle xv fins als nostres dies.   
L'interés d'este projecte museogràfic queda fora de tot dubte, més si tenim en compte que no existix a Espanya cap institució que posseïsca una col·lecció de peces tan completa i valuosa com la que és objecte d'esta donació. A més, Espanya és un dels països en què al final del segle xv s'establixen els primers impressors alemanys que difonen la tècnica inventada per Guttenberg i, dins d'Espanya, València i Segòvia són les dos ciutats que es disputen la primera implantació d'un taller d'impremta. Són dades que avalen la idoneïtat de València com a seu d'un projecte museogràfic entorn de la història de la impremta, projecte que es convertix en factible gràcies al conjunt de peces objecte de la donació.  
A més de l'alt valor patrimonial de la col·lecció objecte d'esta donació, les peces tenen també un inqüestionable valor històric, cultural i, en el cas de l'obra gràfica, artístic. La seua inclusió dins d'un projecte museogràfic articulat entorn de l'evolució de la impremta té un enorme interés perquè no hi ha iniciatives en este sentit, no sols dins de l'àmbit la Comunitat Valenciana sinó tampoc dins d'Espanya. Per tot això, la donació d'esta col·lecció de peces suposa una oportunitat única per a la creació d'un nou museu de la Generalitat, que suposarà a més una fita dins de la museografia, no sols de la nostra Comunitat sinó també de tot el país.  
Mitjançant la Resolució de 14 de juliol de 2006, de la Conselleria de Cultura, Educació i Esport, es va acceptar la donació a favor de la Generalitat de les peces que conformaran la col·lecció (DOGV 7.9.2006).  
En data 14 de març de 2005, es firma contracte d'arrendament parcial del Monestir de Santa Maria del Puig, entre la Generalitat i l'Orde de la Mercé, per al seu ús públic cultural i social.  
La Direcció General de Patrimoni Cultural Valencià i Museus ha formulat proposta de creació del Museu de la Impremta i de les Arts Gràfiques a l'immoble Reial Monestir de Santa Maria del Puig, dels Pares Mercedaris, com a primera ubicació del Museu, de manera que, en cas de no renovar-se el contracte d'arrendament, es podrà designar una altra ubicació per al mencionat Museu de la Impremta i de les Arts Gràfiques.  
Vista la proposta formulada per la Direcció General de Patrimoni Cultural Valencià i Museus, vist l'expedient administratiu, així com el que establixen la Llei 4/1998, d'11 de juny, de la Generalitat Valenciana, del Patrimoni Cultural Valencià, modificada per la Llei 7/2004, de 19 d'octubre, de la Generalitat Valenciana, i l'Orde de 6 de febrer de 1991 de la Conselleria de Cultura, Educació i Ciència, per la qual es regula el reconeixement de museus i col·leccions museogràfiques permanents de la Comunitat Valenciana, resolc:  
Primer  
Crear el Museu de la Impremta i de les Arts Gràfiques en el Reial Monestir de Santa Maria del Puig, dels Pares Mercedaris, als efectes establits en la Llei 7/2004, de 19 d'octubre, de la Generalitat.  
Segon  
Que es publique la present resolució en el Diari Oficial de la Comunitat Valenciana.  
Tercer  
Contra esta resolució, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu en els terminis i davant dels òrgans que s'indiquen continuació:  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
En cas que el recurrent siga una administració pública, caldrà ajustar-se al que disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 1 de març de 2007.- El conseller de Cultura, Educació i Esport: Alejandro Font de Mora Turón.